Gedagte vir die dag:  Seën om te seën  Foto: Reint Dykema God het ons geseën. Die mense op die hele aarde moet Hom eer. (Psalm 67:8) Die psalm begin amper soos Israel se sogenaamde priesterlike seën: “Mag God ons genadig wees en ons seën, mag Hy tot ons redding verskyn” (Ps 67:2). Die psalmskrywer vra dan dat al die nasies Israel se seën sal sien en die ware God sal kom aanbid. Dis die tema van die hele psalm: God moet ons seën sodat ons ’n seën kan wees. Dis natuurlik presies die doel van die verbond, want God het vir Abraham gesê: Ek sal (1) jou seën, Ek sal (2) jou nageslag seën en in jou sal (3) al die nasies van die aarde geseën word. Dít help ons om God se seën beter te verstaan. God seën nie soseer vir ons nie, maar deur ons. God het immers nie net vir ons lief nie, Hy het die wêreld lief! Ons is – soos Israel – sy voorbeeldvolk deur wie Hy wil werk. Ons getuienis na ander is baie belangrik, veral ons liefde, want ons verteenwoordig die Here. Laat Hy vandag iemand deur jou seën!” Vader, U het my geseën. Maak my ’n seën! Amen.